Samasooliste abielu

Samasooliste abielu on abielu kahe samast soost inimese vahel. 1. aprillil 2001 seadustas Holland esimese kaasaegse riigina samasooliste abielu. Eestis on samast soost paaridel võimalik abielluda alates 1. jaanuarist 2024.
Seisuga 16. veebruar 2024 on samasooliste abielu õiguslikult tunnustatud (üleriigiliselt või osades piirkondades) järgmistes riikides: Ameerika Ühendriigid (2015), Andorra (2023), Argentina (2010), Austria (2017), Austraalia (2017), Belgia (2003), Brasiilia (2013), Colombia (2016), Costa Rica (2020), Ecuador (2019), Eesti (2024), Hispaania (2005), Holland (2001), Iirimaa (2015), Island (2010), Kanada (2005), Kreeka (2024), Kuuba (2022), Luksemburg (2015), Lõuna-Aafrika Vabariik (2006), Malta (2017), Mehhiko (2022), Nepal (2023), Norra (2009), Portugal (2010), Prantsusmaa (2013), Rootsi (2009), Saksamaa (2017), Sloveenia (2022), Soome (2017), Suurbritannia (2020), Šveits (2022), Taani (2012), Taiwan (2019), Tšiili (2022), Uruguay (2013) ja Uus-Meremaa (2013). Iisrael tunnustab välismaal sõlmitud abielusid täielikult. 9. jaanuaril 2018 avaldas Ameerika Inimõiguste Kohus märgilise otsuse, milles toetas samasooliste abielu seadustamist. Eeldatakse, et see aitab kaasa abielu seadustamisele Ameerika kontinendil.
Samasooliste abielu seadustamine (nimetatud ka abieluvõrdsus) on toimunud riigiti erinevalt: selleks on muudetud abiellumisega seotud õigusakte, kohtud on langetanud põhiseadusele tugineva võrdse kohtlemise otsuse ning on korraldatud rahvahääletusi. Samasooliste abielu tunnustamist on peetud poliitiliseks, sotsiaalseks ja religioosseks küsimuseks, hõlmates inim- ja kodanikuõigusi. Olulisemad samasooliste abielu toetajad on inim- ja kodanikuõiguste organisatsioonid ning meditsiini- ja teaduskogukonnad. Juhtivamad samasooliste abielu vastased on religioossed rühmitused. Küsitlused arenenud demokraatlikes riikides on näidanud pidevalt kasvavat toetust samasooliste abielule.
Teaduslikud uuringud näitavad, et abielu suurendab samasooliste paaride finantsilist, psühholoogilist ja füüsilist heaolu. Samuti seda, et samasooliste paaride lapsed saavad kasu sellest, et nende vanemad on seaduslikult tunnustatud ühenduses, mida toetavad ühiskonna institutsioonid. Uurimistöö sotsiaalteadustes osutab sellele, et geide ja lesbide kõrvalejätmine abielus institutsioonist toob endaga kaasa homoseksuaalsete inimeste häbimärgistamise ja nende avaliku diskrimineerimise. Samuti lükkavad uurimistulemused ümber arvamuse, et tsivilisatsioon või elujõulised ühiskonna korraldused sõltuvad abielust kui eksklusiivsest heteroseksuaalsest institutsioonist. Samasooliste abielu reguleerib samasooliste paaride suhteid riigiga sarnaselt nagu teeb seda erisooliste abielu. Sinna hulka võivad kuuluda erinevate riigi poolt pakutavate teenuste võimaldamine ning finantsilised kohustused riigi ees. Abielu annab samasoolistele paaridele õiguslikud tagatised nagu näiteks pärandamise ja haiglates lähedaste külastamise õiguse.
Vastuseis samasooliste abielule rajaneb väidetel, et homoseksuaalsus on ebaloomulik ja ebanormaale. Kardetakse, et samasooliste paaride tunnustamine propageerib ühiskonnas homoseksuaalsust. Samuti usutakse, et lastel on parem, kui neid kasvatavad erisoolised paarid. Need väited ei ühildu teadusega, mis on näidanud, et homoseksuaalsus on loomulik ja normaalne inimese seksuaalsus, et seksuaalset sättumust ei saa valida ega mõjutada ning et samasooliste paaride lapsed tulevad vastassooliste paaride lastega võrreldes sama hästi toime.
Alates 1. jaanuarist 2024 on olnud võimalik samasoolistel paaridel Eestis abielu sõlmida. Siis jõustus 20. juunil 2023 Riigikogu poolt vastu võetud perekonnaseaduse ja sellega seonduvate seaduste muutmise seadus. Samast soost paaridel on Eestis võimalik omavahelisi suhteid õiguslikult reguleerida ka kooseluseaduses sätestatud korras kooselulepingu kaudu.